Poloz UCL: Hibernians kontra Flora Tallinn Hibernians se jkunu qed jilagħbu kontra FC Flora Tallinn tal-Estonja fl-ewwel fażi ta' kwalifikazzjoni tal-UEFA Champions League. Il-polza telgħet nhar it-Tlieta fil-Kwartieri tal-UEFA f'Nyon, l-Iżvizzera. Hibernians, li se jkunu qed jilagħbu l-ewwel leg barra minn darhom, qed jirrappreżentaw lil Malta fil-kompetizzjoni hekk kif iċ-champions Hamrun Spartans ġew iddikjarati ineliġibbli biex jipparteċipaw mill-Bord tal-Appelli tal-UEFA "talli kienu involuti direttament / jew indirettament f'attività mmirata biex tirranġa jew tinfluwenza r-riżultat ta' partita" fil-Kampjonat Premier fl-istaġun 2012/13. FC Flora kienu lagħbu kontra Floriana s-sena l-oħra fit-tielet round ta' kwalifikazzjoni tal-UEFA Europa League, u għelbu lill-Greens bil-penalties wara draw ta' mingħajr goals fil-partita li ntlagħbet f'Ta' Qali. FC Flora Tallinn huma wieħed miż-żewġ clubs li qatt ma ġew relegati mill-ogħla diviżjoni Estonjana. Huma rebħu aktar trofej minn kwalunkwe club ieħor fil-football Estonjan, b'rekord ta' 13-il titlu, tmien Tazzi tal-estonja u rekord ta' 11-il Super Cup. L-istaġun li għadda, FK Flora ġew eliminati mill-ewwel round ta' kwalifikazzjoni tal-UEFA Champions League wara li tilfu bil-penalties kontra FK Suduva tal-Litwanja iżda mbagħad eliminaw lil KR Reykjavik tal-Islanda u Floriana fit-tieni u t-tielet round ta' kwalifikazzjoni tal-UEFA Europa League, u sfaw eliminati mill-kompetizzjoni wara telfa ta' 3-1 kontra Dinamo Zagreb fir-round tal-play-off. Din se tkun it-tieni darba, li l-Pawlsiti se jivvjaġġaw lejn l-Estonja hekk kif kienu eliminaw lil FCI Tallinn fl-ewwel round ta' kwalifikazzjoni taċ-Champions League fl-istaġun 2017, u rebħuhom 2-0 f'darhom u 1-0 barra minn darhom. Il-partiti se jkunu qed jintlagħbu fis-6/7 u fit-13/14 ta' Lulju, bil-ħin barrani u penalties jekk ikun meħtieġ. Ir-rebbieħa jgħaddu għat-tieni round ta' kwalifikazzjoni tal-UEFA Champions League; il-clubs kollha telliefa, minbarra t-telliefa ta' Slovan Bratislava v Shamrock Rovers, javvanzaw għat-tieni round ta' kwalifikazzjoni tal-UEFA Europa Conference League Champions Path. Ferencvarosi TC (HUN) vs Rebbieħa tar-Round Preliminari Intant, telgħu ukoll il-poloz tal-UEFA Conference League fejn Gzira United se jkunu qed jilagħbu kontra UE Sant Julia ta 'Andorra għat-tieni darba f'erba' snin, Birkirkara jaffrontaw lil La Fiorita ta' San Marino filwaqt li Mosta se jilagħbu kontra Spartak Trnava tas-Slovakkja. Il-poloz tal-ewwel round ta' kwalifikazzjoni tal-UEFA Europa Conference League ttellgħu nhar it-Tlieta fil-Kwartieri tal-UEFA f'Nyon, l-Iżvizzera. It-tliet timijiet se jkunu qed jilagħbu l-ewwel leg tagħhom barra minn darhom u għalhekk il-UEFA mistennija taqleb mill-inqas waħda mill-fixtures biex team Malti jilgħab l-ewwel leg ġewwa daru. Il-partiti mill-ewwel round ta' kwalifikazzjoni jintlagħbu fit-8 u l-15 ta' Lulju. Ir-rebbieħa jgħaddu għat-tieni round ta 'kwalifikazzjoni, li għalih it-tlugħ se jsir nhar l-Erbgħa. Gzira United, Birkirkara u Mosta qed jieħdu sehem fil-UEFA Europa Conference League wara li kklassifikaw it-tielet, ir-raba' u s-sitt rispettivament. Mosta, fil-fatt, kienu t-team li jmiss wara li Sliema Wanderers, li jinsabu fil-ħames post, irtiraw l-applikazzjoni tagħhom għal-liċenzja tal-UEFA.